Denne artikkelen omhandler den tidligere kommunen Røyken.  For tettstedet ved samme navn, se Røyken (tettsted).

Røyken stasjon (117 moh.) ligger på Spikkestadbanen i tettstedet Røyken.
Landskapet i Røyken preges av åpne jorder og skogkledde åser. Bildet viser Østre Grini i Røyken.
Sementsiloene dominerer landskapet i Slemmestad ved Indre Oslofjord. Sementproduksjonen ved Norcem ble nedlagt i 1989.
**Røyken** er en tidligere kommune i Buskerud, og en bygd i Asker kommune i Akershus. Røyken kommune ble slått sammen med kommunene Asker og Hurum til nye Asker kommune fra 1. januar 2020.

Røyken kommune grenset i nord til kommunene Lier og gamle Asker, og i sør til Hurum. I vest grenset kommunen til Drammensfjorden med sjøgrense til kommunene Drammen og Svelvik, og i øst til Indre Oslofjord med sjøgrense til kommunene Nesodden og Frogn. Røyken dekker den nordre delen av halvøya Hurumlandet. 

Ifølge O. Rygh er den gammelnorske formen av navnet *Hraukvin*, en sammensetning av *vin* og *(h)raukr)*, det vil si en kjegleformet stabel eller dynge (for eksempel av torv).

Europavei 134, tidligere Riksvei 23, går gjennom Røyken fra E6 i Follo, via Oslofjordtunnelen og videre til E18 i Lier. Jernbanestrekningen Spikkestadlinjen (Spikkestad-Lillestrøm) går gjennom Røyken. Langs jernbanestrekningen ligger jernbanestasjonene Røyken stasjon og Spikkestad stasjon.

Natur
-----

### Verneområder

Verneområder i Røyken kommune (alfabetisk):

* Dyna naturreservat, opprettet 15. desember 1978, 45 da
* Geitmyråsen naturreservat, opprettet 14. desember 2018, 1099 da
* Geitungsholmen naturreservat, opprettet 15. januar 1988, 6 da
* Gråøya naturreservat, opprettet 14. desember 2007, 731 da
* Hyggen Mellom dyrefredningsområde, opprettet 14. desember 2007, 2 da
* Kutangen naturminne, opprettet 15. januar 1988, 6 da
* Nordre Nærsnes naturminne, opprettet 15. januar 1988, 8 da
* Sandungåsen naturreservat (utvidelse), opprettet 14. desember 2018, 897 da (del i Røyken)
* Slemmestad naturminne, opprettet 15. januar 1988, 1 da
* Slemmestadåsen-Morberg naturreservat, opprettet 14. desember 2007, 179 da
* Sundbyholmene naturreservat, opprettet 15. desember 1978, 57 da
* Søndre Nærsnes naturminne, opprettet 15. januar 1988, 3 da

* Geitungsholmen naturreservatGeitungsholmen naturreservat
* Kutangen naturminne, SlemmestadKutangen naturminne, Slemmestad
* Nordre Nærsnes naturminne, NærsnesNordre Nærsnes naturminne, Nærsnes
* Søndre Nærsnes naturminne, NærsnesSøndre Nærsnes naturminne, Nærsnes
* Slemmestad naturminne, Nyveien, SlemmestadSlemmestad naturminne, Nyveien, Slemmestad
* Sundbyholmene naturreservatSundbyholmene naturreservat

Politikk
--------

### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Høyre | 40,4 | -3,4 | 3784 |  | 11 | -2 | 1 |
| Arbeiderpartiet | 27,1 | -2,4 | 2542 |  | 7 | -1 | 2 |
| Fremskrittspartiet | 11,4 | +0,2 | 1070 |  | 3 |  | 1 |
| Venstre | 7,7 | +1,5 | 722 |  | 2 |  | 1 |
| Miljøpartiet De Grønne | 5,8 | +4,8 | 545 |  | 2 | +2 | 1 |
| Sosialistisk Venstreparti | 3,4 | +0,5 | 322 |  | 1 |  |  |
| Kristelig Folkeparti | 3,2 | +1,0 | 304 |  | 1 | +1 | 1 |
| Rødt | 0,9 | -0,2 | 86 |  |  |  |  |
| Andre |  | -2,0 |  |  |  |  |  |
| Valgdeltakelse/Total | 59,2 % | 9432 | 27 | 7 |
| **Ordfører:** Eva Norén Eriksen (H) | **Varaordfører:** Roar Skryseth (H) |
| Merknader: Kilde: valgresultat.no og Røyken kommune |

Historie
--------

Røyken kommune ble opprettet i 1837 i forbindelse med formannskapslovene, med utgangspunkt i Røyken prestegjeld. Folkemengden i 1835 var 1814 og i 1845 var det 1982 innbyggere i kommunen. Kommunegrensene har vært så å si uforandret siden etableringen, med unntak av boligfeltet Rødsåsen med ca 70 innbyggere som ble overført til Asker 1. januar 1996. 

### Kommunereformen

I forbindelse med kommunereformen inngikk Røyken kommune avtale med Asker og Hurum kommuner om sammenslåing. Den nye kommunen skulle hete Asker, administrasjonssted skulle være Asker sentrum, og sammenslåing trådde i kraft fra 1. januar 2020. Den nye kommunen fikk ved opprettelsen drøyt 90 000 innbyggere og ble den 6. største i innbyggertall (med dagens kommuner).

Den 16. juni 2016 vedtok kommunestyret i Røyken å søke om sammenslåing med Asker og Hurum med 24 stemmer for (H, V, FrP, KrF og Ap) og 3 mot (MDG og SV).

Utdanning
---------

Røyken videregående skole
Kommunen hadde en rekke skoler. Røykens barneskoler omfattet Bødalen oppvekstsenter (Sydskogen skole og Torvbråten skole), Frydenlund skole, Hyggen oppvekstsenter, Midtbygda skole, Slemmestad og Nærsnes oppvekstsenter (Nærsnes skole og Slemmestad barneskole) og Spikkestad barneskole.

Røyken hadde tre ungdomsskoler Røyken, Slemmestad og Spikkestad, samt Fagertun alternative opplæringssted.

Videregående opplæring var tilgjengelig på Røyken videregående skole, samt på andre skoler i Buskerud.

Næringsliv
----------

Røyken hadde i all hovedsak mindre næringsvirksomheter. Tidligere var Norcems sementanlegg på Slemmestad en av de større næringsvirksomhetene. Landbruk var det fortsatt en del av i Røyken. Follestad Næringspark langs E134 var fortsatt under utbygging, og har gitt muligheter for etablering av mellomstore bedrifter.

Oslo Kontrollsentral, som har ansvar for det kontrollerte luftrommet over Øst-Norge, ligger i den tidligere kommunen, ikke langt fra Røyken sentrum.

Aktiviteter
-----------

I Røyken ligger flere store friluftsområder, blant annet Kjekstadmarka og Villingstadåsen. Det er etablert kyststi langs kysten av Indre Oslofjord. Røyken har flere badeplasser både ved Indre Oslofjord og ved Drammensfjorden. I 2017 åpnet Røykenbadet, et folkehelseanlegg på 9000 kvadratmeter. Røykenbadet inkluderer flere badebasseng, treningssenter, klatreanlegg, helsebygg og kafeteria.

Røykenbygda har et rikt kulturliv og mange frivillige organisasjoner.

Kirker
------

Røyken kirke
Tidligere Røyken prestegjeld hadde fire langkirker og ett kapell. Røyken kirke er fra 1229 og denne ligger ved Kjekstadveien, like ved jernbanestasjonen i Røyken. I tillegg finnes Nærsnes kirke ved Sundbyveien på Nærsnes fra 1893, Slemmestad kirke ved Kirkealleen på Slemmestad fra 1935 og Åros kirke ved Hurumveien i Åros som ble bygget i 1903. Slemmestad kapell ligger ved Slemmestadveien mellom Bødalen og Slemmestad, og er et livssynsnøytralt seremoni-rom.

Kjente personer med tilknytning til Røyken
------------------------------------------

* Anders Andersen (1846-1931), første formann i Det norske Arbeiderparti
* Bjørge Lillelien (1927-1987), sportsjournalist og radiopersonlighet (NRK), fra Slemmestad
* Kirsti Kolle Grøndahl (født 1943), tidligere stortingspresident (Ap), fylkesmann i Buskerud 1999-2013
* Wera Sæther (født 1945), forfatter
* Gro Anita Schønn (1950-2001), popsangerinne
* Rolf «Mulen» Karlsen (født 1952), musiker, fra Slemmestad
* Jostein Flo (født 1964), tidligere fotballspiller på Strømsgodset, født i Stryn
* Hans-Christian Gabrielsen (1967-2021), LO-leder 2017-2021
* Ole Christer Basma (født 1972), tidligere fotballspiller
* Jan Fredrik Karlsen (født 1973), artistmanager
* Torbjørn Bergerud (født 1994), håndballspiller

Se også
-------

* Tettstedet Røyken

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2020». Statistisk sentralbyrå.
3. ↑  «Nye Asker kommune». *www.asker.kommune.no* **(norsk)**. Besøkt 16. september 2019.
4. ↑  O. Rygh: *Norske Gaardnavne*
5. ↑  «Røyken sier ja til sammenslåing». Røyken kommune. 16. juni 2016. Arkivert fra originalen 21. august 2016. Besøkt 16. juni 2016.
6. 1 2 3  «Oppvekst». Røyken kommune. Arkivert fra originalen 21. januar 2013. Besøkt 19. februar 2013.
7. ↑  «Om Røykenbadet – Røykenbadet». *www.roykenbadet.no*. Besøkt 22. august 2017.
8. ↑  «Om Røykenbadet». Besøkt 2. januar 2020.
9. ↑  «Kirken i Røyken». Den norske kirke. Besøkt 18. februar 2013.

Eksterne lenker
---------------

* Detaljert statistikk for Røyken kommune
* Kultur i Røyken på kart fra Kulturnett.no
* Historiske fotografier fra Røyken 1904-1942 i Nasjonalbibliotekets arkiv

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** GeoNames **·** Sentralt stedsnavnregister **·** MusicBrainz
 |